„ Það er mjög mikilvægt að það ríki samkeppni á fjölmiðlamarkaði . Við fáum betri og öflugri fjölmiðla ef það er virk og góð samkeppni , “ segir Lilja Alfreðsdóttir , mennta - og menningarmálaráðherra , sem kynnti í gær tillögur til að bæta rekstrarumhverfi einkarekinna fjölmiðla . Meðal tillagnanna er endurgreiðsla ritstjórnarkostnaðar hjá prent - og ljósvakamiðlum að uppfylltum ákveðnum skilyrðum . Stefnt er að því að frumvarp þess efnis verði lagt fram eftir áramót og að fyrstu endurgreiðslurnar komi til framkvæmda vegna rekstrarársins 2019 . „ Þetta eru tillögur sem hafa verið í vinnslu í mennta - og menningarmálaráðuneytinu síðustu átján mánuði . Við höfum unnið þetta með fjölmiðlanefnd og lagt mikla áherslu á alþjóðlegan samanburð . Við vildum skoða hvað væri að gerast annars staðar og hvernig það væri að ganga upp . “ Lilja segir að fjölmiðlar gegni mjög mikilvægu hlutverki , bæði við miðlun upplýsinga í lýðræðissamfélagi og fyrir íslenska tungu . „ Ef við berum okkur saman við hin Norðurlöndin , þá er umhverfi einkarekinna fjölmiðla hér annað og þessar aðgerðir miða að því að jafna leikinn . “ Umsvif RÚV á auglýsingamarkaði verða einnig minnkuð . Þar er til skoðunar að banna kostun dagskrárliða og að lækka hámarksfjölda auglýsingamínútna á klukkustund úr átta í sex . Lilja segir að til standi að bæta RÚV upp það tekjutap . „ Við stefnum að því . RÚV hefur verið að fá auknar fjárveitingar og við stefnum áfram að því að hafa öflugt RÚV . “ Aðgerðir til að styrkja íslenska tungu Auk tillagna um stuðning við einkarekna fjölmiðla kynnti ráðherra tillögur sem miða að því að styrkja stöðu íslenskrar tungu . Meðal aðgerða er stuðningur við útgáfu bóka á íslensku en í stað niðurfellingar virðisaukaskatts verður fjórðungur beins kostnaðar endurgreiddur . Verður árlegur stuðningur um 400 milljónir frá og með næsta ári . Þá verða 2,2 milljarðar króna settir í sérstaka verkáætlun sem ber heitið „ Máltækni fyrir íslensku 2018 - 2022 “ . Markmiðið er að tryggja að íslenska verði gjaldgeng í stafrænum heimi og rafrænum samskiptum . Þingsályktunartillaga í 22 liðum verður lögð fram á Alþingi í haust . Markmið tillögunnar er að efla íslenskukennslu , auka framboð á menningarlegu efni á íslensku og stuðla að vitundarvakningu .